På Sygehus Vendsyssel smiler de ekstra meget for tiden. En donation på hele fem millioner kroner er nemlig på vej til sygehusets forskning.

Takket være to gavmilde kvinder får forskningsmiljøet på Sygehus Vendsyssel fem millioner kroner. Første uddeling af legater sker nu på torsdag. 12 medarbejdere bag en række forskningsprojekter på Sygehus Vendsyssel får her overrakt beviset på, at de får en hjælpende økonomisk hånd til deres videre arbejde. Pengene kommer fra Marie Pedersen og Jensine Heibergs Legat. De to har testamenteret fem millioner kroner til sundhedsfaglige forskningsprojekter på Sygehus Vendsyssel. Pengene uddeles i legatportioner på op til 100.000 kr. Uddelingen sker på torsdag, hvilket er Marie Pedersens fødselsdag. Der har været 18 ansøgninger til legatet i år. 12 ansøgere er blevet tilgodeset med midler, der sammenlagt løber op i ca. 800.000 kroner. Legaterne gives bl.a. til udstyr og uddannelsesophold i udlandet. Det er et bedømmelsesudvalg bestående af cheflæge Per Sabro Nielsen, advokat Johannes Funch og leder af Center for Klinisk Forskning, professor Ulrik Baandrup, der har vurderet ansøgningerne. - Sygehuset er dybt taknemmelig for legatets oprettelse. Det er meget positivt for forskningsmiljøet på Sygehus Vendsyssel, at der er mulighed for at give støtte til alle disse projekter. Ansøgningerne stammer fra et bredt udsnit af afdelinger og afspejler, at der er dygtige folk i gang med spændende forskningsprojekter indenfor en lang række specialer, siger leder af Center for Klinisk Forskning professor Ulrik Baandrup i en pressemeddelelse.